中華白海豚

中華白海豚，台灣叫印度洋駝背豚，係海豚嘅一種。呢個種有 3 個亞種，而喺香港見到嘅係 Sousa chinensis chinensis 亞種。香港本地漁民叫佢哋「白忌」，有唔吉祥嘅意思，因為佢哋食網入邊嘅魚。但係喺1997年，中華白海豚成為香港嘅吉祥物。

外形 
佢哋背脊有個脂肪瘤，睇上去好似駝背咁，所以又叫印度洋駝背豚。但係亞種 Sousa chinensis plumbea 個脂肪瘤就唔明顯。

身形就比較細，平均 2.2 米 至 2.5 米，重 150 至 230 kg。

啱啱出世嘅時候，佢哋嘅皮膚係深灰色，大大下就會變淺。到咗青少年期，就會變咗有灰色斑點，睇上去好似發咗毛咁，所以又有人叫佢哋發毛海豚。成年嗰陣，皮膚就會冇任何色素，血管都可以睇到，變成好多人都鍾意嘅粉紅色。

食乜嘢 
主要都係食魚、蝦類，例如九肚魚、魷魚、墨魚、磷蝦

生活習性 
佢哋係群居動物，但係同其他海豚唔同，佢哋成日換組，唔會固定。同一組海豚玩悶咗，就會走去搵其他啱玩啲嘅海豚玩。不過，如果生咗仔，個仔就會一路陪住媽咪，入咗青少年期先分開。

行為 
佢哋大概 30 秒唞一次氣，BB 就 15 秒一次。唞氣唞得密過其他海豚好多。有時，會成隻嘢跳出水面。又有時，會伸上半身出水面睇下嘢。

繁殖 
中華白海豚乸 10 歲成熟，公就 13 歲。多數會夏天至秋天交配，之後等 11 個月，BB 就會出世。

命 
最長可以有 40 歲，而香港最高紀錄係39歲。

參考 
 ''Sousa chinensis Factsheet No.14
 中華白海豚
 pepa.com
 中華白海豚
 香港海豚保育學會網站

海豚
 香港哺乳動物

海豚
香港象徵